**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  24 – 3 – 2025

 **ΑΜΑΡΟΥΣΙΟΥ Αρ. Πρ.:** 75

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΥΠΑΙΘΑ, Δ/νση Π. Ε. Β΄ Αθήνας**

**Κοινοποίηση: Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας, Ενώσεις Συλλόγων Γονέων & Κηδεμόνων Δήμων Αμαρουσίου, Κηφισιάς, Λυκόβρυσης – Πεύκης, Πεντέλης – Μελισσίων**

**Θέμα: « Εγγραφές μαθητών/μαθητριών στα Δημόσια Νηπιαγωγεία & Δημοτικά Σχολεία της χώρας σχολικού έτους 2025 – 2026. Άμεση αναγκαιότητα η νομοθετική ρύθμιση της μείωσης των μαθητών στα τμήματα σε αναλογία 15 μαθητές/μαθήτριες ανά εκπαιδευτικό στα Νηπιαγωγεία και Δημοτικά Σχολεία της χώρας».**

Για άλλη μια φορά το Δ. Σ. του Συλλόγου Εκπ/κών Π. Ε. Αμαρουσίου επανέρχεται στο ζήτημα των εγγραφών μαθητών/μαθητριών στα Νηπιαγωγεία και Δημοτικά Σχολεία της χώρας ύστερα από την έκδοση της εγκυκλίου περί εγγραφών (Φ. 6/23967/Δ1/4-3-2025 (B’ 979) KYA), η οποία έλαβε παράταση στην εφαρμογή της έως της 31 – 3 – 2025 επισημαίνοντας τα ακόλουθα:

1) Σύμφωνα με την παραπάνω σχετική εγκύκλιο : Οι εγγραφές στα δημόσια Δημοτικά σχολεία γενικής εκπαίδευσης δύναται να πραγματοποιούνται μέσω της Ενιαίας Ψηφιακής Πύλης της Δημόσιας Διοίκησης ([gov.gr](http://gov.gr" \t "_blank)) στην ειδική ψηφιακή πλατφόρμα «Εγγραφή στην Πρώτη Δημοτικού» (Φ.6/23967/Δ1/4-3-2025 (B’ 979) KYA) στη διεύθυνση <https://adimotikou.eservices.minedu.gov.gr>, με υποβολή ηλεκτρονικής αίτησης εγγραφής, την οποία υποβάλλει ένας εκ των δύο γονέων/κηδεμόνων/εχόντων την επιμέλεια των μαθητών/τριών που συμπληρώνουν την 31η Δεκεμβρίου του έτους εγγραφής την ηλικία των έξι (6) ετών. Μετά την είσοδο τους στην εφαρμογή αντλείται από το Εθνικό Μητρώο Επικοινωνίας (Ε.Μ.Επ.) μέσω διαλειτουργικότητας το κινητό τηλέφωνο και η διεύθυνση ηλεκτρονικού ταχυδρομείου. Στην περίπτωση απουσίας αυτών οι γονείς/κηδεμόνες/έχοντες-ουσες την επιμέλεια συμπληρώνουν και επιβεβαιώνουν υποχρεωτικά τον αριθμό του κινητού τηλεφώνου τους και προαιρετικά τα στοιχεία του ηλεκτρονικού ταχυδρομείου, μέσω των οποίων θα ενημερώνονται για την πορεία της αίτησής τους.

Για την εγγραφή των μαθητών/τριών που φοιτούν για πρώτη φορά, στην Α ́ τάξη, σε δημόσιο Δημοτικό σχολείο γενικής εκπαίδευσης, εφαρμόζεται η ακόλουθη διαδικασία:

α) Από την 6η (12 το μεσημέρι) έως την 26η Μαρτίου οι γονείς/κηδεμόνες/έχοντες-ουσες την επιμέλεια υποβάλλουν ηλεκτρονικά αίτηση – υπεύθυνη δήλωση εγγραφής μέσω της Ενιαίας Ψηφιακής Πύλης της Δημόσιας Διοίκησης ([gov.gr](http://gov.gr" \t "_blank)), και συγκεκριμένα της ηλεκτρονικής πλατφόρμας «Εγγραφή στην Πρώτη Δημοτικού», προκειμένου να εγγραφεί ο/η μαθητής/-τρια στο Δημοτικό σχολείο που έχει κατανεμηθεί, σύμφωνα με τα όρια της σχολικής περιφέρειας. Σε περίπτωση που η διεύθυνση κατοικίας, βάσει της οποίας πραγματοποιήθηκε η κατανομή, έχει μεταβληθεί, ο/η αιτών/αιτούσα καλείται να μεταβεί εντός της προθεσμίας εγγραφών στο Νηπιαγωγείο φοίτησης για επικαιροποίηση των σχετικών στοιχείων. Σε περίπτωση μη κατανομής, ιδίως, εξαιτίας μη καταχώρισης της διεύθυνσης κατοικίας του/της μαθητή/τριας κατά την εγγραφή στο Νηπιαγωγείο, ο/η αιτών/αιτούσα συμπληρώνει τα απαιτούμενα στοιχεία και αναρτά έγγραφο (λογαριασμό Δημοσίων Επιχειρήσεων και Οργανισμών (Δ.Ε.Κ.Ο.), μισθωτήριο συμβόλαιο ή άλλο πρόσφατο δημόσιο έγγραφο) από το οποίο να προκύπτει ρητά η διεύθυνση κατοικίας.

**Επισημαίνουμε ότι όλα τα παραπάνω σκοπό έχουν τον πλήρη και καταναγκαστικό έλεγχο των εγγραφών των μαθητών και μαθητριών στην εξυπηρέτηση της πολιτικής του ΥΠΑΙΘΑ για δημιουργία τμημάτων με πληθωρικό αριθμό 25 μαθητών/μαθητριών ακόμα και με μετακινήσεις μαθητών/μαθητριών από Νηπιαγωγείο σε Νηπιαγωγείο και από Σχολείο σε Σχολείο προκειμένου να μην δημιουργούνται ολιγομελή τμήματα.**

**Ιδιαίτερα η πρόβλεψη της επικαιροποίησης των στοιχείων κατοικίας που αφορούν την εγγραφή των μαθητών/μαθητριών του Δημοτικού Σχολείου από τα Νηπιαγωγεία αποφοίτησής τους αποτελεί μνημείο αναποτελεσματικότητας και έκρηξης της περιττής γραφειοκρατίας για τα Νηπιαγωγεία, οι Προϊστάμενες των οποίων, πλήρως αβοήθητες από άποψης γραμματειακής υποστήριξης και με ωράριο 25 διδακτικών ωρών στην πλάτη τους, επωμίζονται άλλη μια γραφειοκρατική υποχρέωση η οποία δεν τους αναλογεί.**

Προς επίρρωση όλων των παραπάνω ισχυρισμών μας παραθέτουμε σχετικό μήνυμα ηλεκτρονικού ταχυδρομείου προς τις/τους Δ/ντριες, - ες, Προϊστάμενες, -ους των Δημοτικών Σχολείων και Νηπιαγωγείων της Β΄ Δ/νσης Π. Ε. Αθήνας, το οποίο στάθηκε προ ολόγων ημερών:

Αξιότιμοι/ες Δ/ντες-ντριες, Προϊστάμενοι-ες,

Κατόπιν συγκεκριμένων καταγγελιών, που έχει δεχτεί η Δ/νση Εκπαίδευσης Π. Ε. Β΄ Αθήνας, για αποδοχή ελλιπών ή παράτυπων αποδεικτικών διεύθυνσης κατοικίας μαθητών/-τριών, που αφορούν στις εγγραφές Νηπιαγωγείων και Δημοτικών για το σχ. έτος 2025-26, σας εφιστούμε την προσοχή για την αυστηρή τήρηση των διαδικασιών, ιδιαιτέρως αυτών που αφορούν στην επαλήθευση της διεύθυνσης κατοικίας τους και κατανομής τους στις αντίστοιχες σχολικές μονάδες.

Οι σχετικές εγκύκλιοι εγγραφών ορίζουν τα νόμιμα αποδεικτικά κατοικίας (ΔΕΚΟ, μισθωτήριο συμβόλαιο ή άλλο δημόσιο έγγραφο) και η ευθύνη των εγγραφών βαρύνει τους Διευθυντές/ντριες και Προϊστάμενους/ες των σχολικών μονάδων.

Προκειμένου να διασφαλιστεί η ορθή χωροταξική κατανομή των μαθητών/τριών, η Διεύθυνση θα πραγματοποιήσει δειγματοληπτικούς ελέγχους.

Με εκτίμηση

Δ/νση Α/θμιας Εκπ/σης Β΄Αθήνας

2) Οι μέχρι τώρα εγγραφές μαθητών/μαθητριών στα Δημόσια Νηπιαγωγεία και Δημοτικά Σχολεία της χώρας επιβεβαιώνουν την δημογραφική καθίζηση την οποία βιώνουμε, αφού σε πολλές περιπτώσεις 12/θέσια Δημοτικά Σχολεία, με βάση την ισχύουσα νομοθεσία περί αναλογίας μαθητών / ανά τμήμα δημιουργούν ένα τμήμα Α΄ τάξης του Δημοτικού Σχολείου και όχι δύο, με ό, τι αυτό σημαίνει για τη λειτουργία των Δημοτικών Σχολείων στο άμεσο μέλλον ενώ το ίδιο συμβαίνει και στα Δημόσια Νηπιαγωγεία γεγονότα τα οποία, λόγω της εφαρμοζόμενης πολιτικής του ΥΠΑΙΘΑ αναφορικά με τον αριθμό μαθητών/μαθητριών ανά τμήμα οδηγούν αυτόματα στην υποβάθμιση της παιδαγωγικής/διδακτικής λειτουργίας λόγω ύπαρξης τμημάτων με πληθωρικό αριθμό μαθητών/μαθητριών αλλά και στην υποβάθμιση της λειτουργικότητας Νηπιαγωγείων και Δημοτικών Σχολείων με στόχο την εξοικονόμηση ανθρώπινου δυναμικού και πόρων σε βάρος της ποιοτικής λειτουργίας της Δημόσιας Εκπαίδευσης.

**Στη βάση αυτή το Δ. Σ. του Συλλόγου Εκπ/κών Π. Ε. Αμαρουσίου απευθυνόμενο στην κα Υπουργό Παιδείας, η οποία προέρχεται από «τα σπλάχνα της εκπαίδευσης», όπως χαρακτηριστικά και εμφατικά δηλώνεται στον τύπο, ύστερα από την ανάληψη των καθηκόντων της νέας αξιότιμης Υπουργού Παιδείας κας Σ. Ζαχαράκη, ζητά την άμεση νομοθετική ρύθμιση της μείωσης των μαθητών στο τμήμα για τα Νηπιαγωγεία & Δημοτικά Σχολεία της χώρας σε 15 μαθητές ανά τμήμα αλλά και στην άμεση εξομάλυνση όλων των προβλημάτων που έχουν προκύψει και παραθέτουμε παραπάνω από την εφαρμογή της εγκυκλίου για τις εγγραφές των μαθητών/μαθητριών για το σχολικό έτος 2025 – 2026.**

**Καλούμε το Δ. Σ. της Δ. Ο. Ε. να επιληφθεί του παραπάνω θέματος και διατελούμε στη διάθεση του ΥΠΑΙΘΑ για οποιεσδήποτε περαιτέρω εξηγήσεις.**

